SL Uradni list Evropske unije C 183/4

Končno poročilo pooblaščenca za zaslišanje v zadevi COMP/37.860 – Morgan Stanley Dean Witter/Visa International

(v skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

2009/C 183/04

Osnutek odločbe v zgoraj navedeni zadevi je podlaga za naslednje ugotovitve:

Pritožba

Zadeva temelji na pritožbi, ki sta jo pri Evropski komisiji 12. aprila 2000 skupaj vložili družbi Morgan Stanley (prej znana kot Morgan Stanley Dean Witter & Co.) in Morgan Stanley Dean Witter Bank Limited (ki se zdaj imenuje Morgan Stanley Bank International Limited) (v nadaljnjem besedilu: Morgan Stanley). Pritožba se je nanašala predvsem na uporabo (v primeru družbe Morgan Stanley) določila iz predpisov družbe Visa International Service Association, na podlagi katerega se je članstvo v sistemu Visa preprečilo „vsakemu prosilcu, ki ga je uprava obravnavala kot konkurenco družbi“ („pravilo“). Na podlagi tega pravila je bilo članstvo v sistemu Visa družbi Morgan Stanley marca 2000 preprečeno, zaradi česar družba Morgan Stanley ni mogla pridobivati trgovcev za poslovanje s karticami Visa, ne samo v Združenem kraljestvu, temveč v vseh državah članicah EGP, kjer se je pravilo uporabljalo.

Obvestilo o nasprotovanju in prvi dopis o novih dejstvih

Družbama Visa International Service Organisation in Visa Europe (v nadaljnjem besedilu: družba Visa) je bilo 2. avgusta 2004 poslano obvestilo o nasprotovanju. Družba Visa Europe, zadolžena za območje EU, je bila ustanovljena 1. julija 2004 in je uporabljala isto pravilo (1).

Družba Visa je 3. decembra 2004 odgovorila na obvestilo o nasprotovanju po tem, ko je bil na njeno zahtevo rok za odgovor večkrat preložen.

Družba Visa je dobila vpogled v dokumentacijo 1. in 2. septembra 2004. Na lastno zahtevo je bil družbi Visa omogočen dodaten vpogled v dokumentacijo 19. novembra in 17. decembra 2004. Službe Komisije so z dopisom z dne 23. decembra 2004 obvestile družbo Visa („prvi dopis o novih dejstvih“) o določenih dodatnih podatkih, ki so bili vključeni v dokumentacijo po vpogledu družbe Visa, in pojasnile, kako lahko Komisija te podatke uporabi v končni odločbi. Družba Visa je predložila nadaljnje pripombe 12., 14. in 17. januarja 2005.

Družba Visa je tekom postopka še vedno opozarjala na spornost v zvezi z vpogledom v dokumentacijo, in sicer z vpogledom v strateški načrt družbe Morgan Stanley, ki ga je slednja predložila kot dokaz o svojih načrtih za vzpostavitev integrirane dejavnosti za izdajo kartic in pridobivanje trgovcev v Združenem kraljestvu in drugih državah članicah EU, in ki je bil pripravljen za začetek izvajanja maja leta 2005, če bi ji bilo odobreno članstvo v sistemu Visa. Družba Visa je menila, da je ta dokument ključni dokaz, v katerega bi ji moral biti v celoti omogočen vpogled za izvrševanje pravice do obrambe. Najprej je bil družbi Visa predložen kratek povzetek strateškega načrta. Nato mi je družba Visa poslala zahtevo za vpogled v nezaupno različico poročila, kateri sem ugodila. Družba Morgan Stanley je nato pripravila obsežnejšo nezaupno različico svojega načrta za predložitev družbi Visa za potrebe tega postopka, pri čemer je upoštevala čas, ki je medtem minil, in s tem pokazala pripravljenost zaključiti ta spor. Družba Morgan Stanley je tudi predložila odgovore na vprašanja, ki jih je družba Visa postavila službam Komisije v zvezi z načrtom. Vendar pa je družba Visa še naprej vztrajala, da njena pravica do obrambe v tej zadevi ni bila spoštovana. V zvezi s to zadevo sem med postopkom družbi Visa večkrat predložila svoje odgovore. Ob upoštevanju ravnovesja interesov, ki ga je treba vzpostaviti med potrebo po varovanju pravice družbe Visa do obrambe na eni strani in legitimnim interesom družbe Morgan Stanley do varovanja poslovnih skrivnosti na drugi, ter ob doslednem upoštevanju prvin za v presojo v zvezi z zaupnostjo dokumentov, določenih v Obvestilu Komisije o pravilih za vpogled v spis Komisije (2), se moj končni sklep glasi, da je bila v osnutku odločbe, ki bo sprejeta v tej zadevi, pravica do obrambe družbe Visa ustrezno in primerno varovana.

V skladu s členom 6(1) Uredbe Komisije ES št. 773/2004 je bil družbi Morgan Stanley kot formalnemu pritožniku omogočen dostop do nezaupne različice obvestila o nasprotovanju, na katero je predložila pisne pripombe. Te so bile posredovane družbi Visa, ki je v odgovor predložila nadaljnje pripombe. Zavoljo preglednosti je bil družbi Morgan Stanley omogočen vpogled v nezaupno različico odgovora družbe Visa na obvestilo o nasprotovanju, na kar je najprej odgovorila družba Morgan Stanley, na njen odgovor pa potem spet družba Visa.

Družba Visa se je v tej zadevi odpovedala pravici do ustnega zaslišanja.

Drugi dopis o novih dejstvih in nadaljnji dogodki

Pristojna služba Komisije je skupaj s ponovnim dostopom do spisa družbi Visa 6. julija 2006 poslala še en dopis o dejstvih („dopis o dejstvih“), v katerem je z našimi dodatnimi dejanskimi dokazi podkrepila ugotovitve iz obvestila o nasprotovanju. Na zahtevo družbe Visa je bil rok za odgovor na dopis o novih dejstvih preložen na 22. september 2006. V odgovor na argumente družbe Visa sem zavrnila trditve, da bi dopis o novih dejstvih vseboval nove obtožbe ali načenjal nove zadeve, ki niso zajete v obvestilu o nasprotovanju. Zavrnila sem tudi očitek, da družba Visa ni imela dovolj časa, da bi primerno odgovorila na dopis o novih dejstvih. Na vprašanja, ki jih je družba Visa zastavila v svojem odgovoru z dne 22. septembra 2006, so nato v celoti odgovorile pristojne službe Komisije v dopisu z dne 5. decembra 2006.

V vmesnem obdobju je družba Morgan Stanley 22. septembra 2006 že postala članica sistema Visa Europe in umaknila svojo pritožbo pri Komisiji. Službe Komisije so 2. oktobra 2006 družbama Visa in Morgan Stanley poslale zahtevka za informacije, da bi dobile kopijo sporazuma o poravnavi med obema družbama z dne 21. septembra 2006, v skladu s katerim je družba Morgan Stanley postala članica sistema Visa Europe. Družba Visa je svoj odgovor predložila 9. oktobra 2006.

V odgovoru na zahtevek za informacije, ki ga je Komisija dne 20. oktobra 2006 družbi Visa sicer poslala v zvezi z njenim prometom, je družba Visa 27. novembra 2006 Komisiji predložila dodatne dokumente v zvezi s to zadevo.

Ker je v svojem dopisu z dne 27. novembra 2006 družba Visa zatrdila, da je spremenila pravilo, ji je Komisija 5. decembra 2006 poslala zahtevek za informacije, da bi dobila podrobnejšo razlago v zvezi s tem vprašanjem. Družba Visa je svoj odgovor predložila 12. decembra 2006.

Družbi Visa je bil 12. januarja 2007 omogočen dodaten vpogled v spis in nato dana zadnja priložnost za predložitev pripomb. Pripombe so bile predložene dne 15. februarja 2007 (3).

Osnutek odločbe

V osnutku odločbe je Komisija za začetni datum kršitve določila 22. marec 2000 (4), ko je družba Visa prvič obvestila družbo Morgan Stanley o tem, da slednja ni upravičena do članstva v sistemu Visa, in 22. september 2006, ko je družba Morgan Stanley postala članica sistema Visa, za datum odprave kršitve. Za določitev globe, ki bo v tej zadevi naložena, se upošteva le obdobje med priglasitvijo obvestila o nasprotovanju (2. avgusta 2004) in 22. septembrom 2006.

Osnutek odločbe, ki je bil predložen Komisiji, vsebuje samo ugovore, glede katerih je bilo strankama omogočeno, da izrazita svoje mnenje.

Zato menim, da je bila pravica strank do zaslišanja v tej zadevi spoštovana.

Bruselj, 26. septembra 2007 Karen WILLIAMS

(1) Do 1. julija 2004 je bila „Visa EU“ geografska divizija družbe Visa International.

(2) Obvestilo Komisije z dne 13. decembra 2005 o pravilih za vpogled v spis Komisije v zadevah na podlagi členov 81 in 82 Pogodbe ES, členov 53, 54 in 57 Sporazuma EGP in Uredbe Sveta (ES) št. 139/2004, odstavek 24.

(3) Ker je v svojih pripombah z dne 15. februarja 2007 družba Visa Komisiji omenila, da je družba Stanley Morgan predložila obrazec za prijavo, je Komisija 3. aprila 2007 družbi Visa poslala zahtevek za informacije, v katerem je spraševala po datumu tega obrazca za prijavo in zahtevala njegovo kopijo.

(4) Začetni datum, poznejši od tistega, ki ga navaja obvestilo o nasprotovanju.